Mette Kierkgaard (M), 2024-11-21:
Tak for ordet, formand.
Jeg vil også gerne kvittere for modtagelsen af det her lovforslag og også for indlæggene, der har været i salen.
Jeg er rigtig glad for, at en styrkelse af hele friplejeboligområdet er med i aftalen om en reform af ældreområdet.
For regeringen og aftalepartierne har det været vigtigt at styrke de ældres valgmuligheder, når de skal på plejehjem.
Det er der også flere ordførere der har været inde på i talerne.
Både den nuværende, men også de kommende generationer af ældre har nemlig forskellige ønsker og behov, som de forventer at få dækket.
Friplejeboligordningen udgør rammen for, at private kan tilbyde plejehjemspladser som alternativ til kommunale plejehjem.
Sammen med de kommende lokalplejehjem vil en styrkelse af friplejeboligordningen give de ældre flere valgmuligheder, når de skal på plejehjem.
Det er aftalekredsens ambition, at der frem mod 2030 skal ske en fordobling af antallet af alternative tilbud til kommunale plejehjem.
Det svarer i runde tal til ca. 3.000 ekstra friplejeboliger eller lokalplejehjem frem mod 2030.
Aftalekredsen er også enig om, at alle ældre skal have mulighed for at vælge et alternativ til kommunale plejehjem i deres relative nærområde.
Noget af det, vi ved fra de senere år, er, at det har været vanskeligt at finansiere nye friplejeboliger i landområderne, og derfor foreslås der med lovforslaget en ny finansieringsordning med 100 pct.s statsgaranti for lån til statsstøttede friplejeboliger, hvilket gør det muligt at realisere økonomisk bæredygtige friplejeboligprojekter, også ude i landområderne.
Samtidig har vi blandt aftalepartierne været enige om, at den nye finansieringsordning ikke skal stå i vejen for ustøttede friplejeboligprojekter i de dele af landet, hvor det ikke er nødvendigt med 100 pct.s statsgaranti.
Vi har haft drøftet det frem og tilbage, men jeg mener også, at vi har fundet en fornuftig balance, ved at den nye ordning afgrænses til land- og oplandskommuner, dog ikke byer med mere end 20.000 indbyggere.
Men som vi også har skrevet ind, skal vi naturligvis følge udviklingen for at se, om ordningen fungerer efter hensigten, nemlig i yderområderne.
For yderligere at øge de ældres valgmuligheder foreslås med lovforslaget en markant forhøjelse af den årlige kvote for støtte til friplejeboliger.
Kvoten foreslås forhøjet fra 225 boliger årligt til 400 boliger årligt.
Med lovforslaget vil vi også skabe mere lige vilkår for friplejeboligleverandører og kommunale plejeboliger og de kommende lokalplejehjem.
Endelig foreslås det, at friplejeboligleverandører i lighed med kommunale plejehjem ikke skal kunne afvise borgere fra ledige boliger, medmindre borgeren ikke kan tilslutte sig friplejehjemmets værdigrundlag eller friplejeboligleverandøren ikke vurderer at kunne levere de ydelser, som personen er visiteret til.
Lovforslaget indeholder en revision af reglerne for afhændelse af støttede friplejeboliger.
Reglerne har til hensigt at sikre, at friplejeboligleverandøren, som får støtte til etablering af friplejeboliger, ikke skal kunne opnå en kapitalgevinst i forbindelse med salg af friplejeboliger.
Jeg har også noget i min tale om sale and lease back; det kommer.
Revisionen indebærer bl.a., at kommende friplejeboligleverandører ikke er garanteret deres kapitalindskud.
Og der indføres et forbud mod et af de store problemer, vi har set, nemlig sale and lease back-aftaler om støttede friplejeboliger.
Som altid står jeg naturligvis til rådighed for spørgsmål.